P6_TA(2004)0109

Kommissionens retningslinjer for den politiske strategi

Europa-Parlamentets beslutning om Barroso-Kommissionens strategiske, politiske retningslinjer

Europa-Parlamentet,

- der henviser til sin afgørelse af 22. juli 2004 om valg af José Manuel Durão Barroso til formand for Kommissionen,

- der henviser til sin afgørelse af 18. november 2004 [1] om valg af Kommissionen for perioden fra den 22. november 2004 til den 31. oktober 2009,

- der henviser til sin beslutning af 18. november 2004 om valg af Kommissionen [2],

- der henviser til rammeaftalen om forbindelserne mellem Europa-Parlamentet og Kommissionen, som blev godkendt af Formandskonferencen den 29. juni 2000,

- der henviser til Kommissionens tilsagn vedrørende lovgivningsprogrammet og den dertil knyttede tidsplan, som blev godkendt af Formandskonferencen den 30. januar 2002,

- der henviser til forretningsordenens artikel 103, stk.4,

A. der henviser til, at det er bydende nødvendigt, at den nye Kommission i begyndelsen af sin mandatperiode forelægger sine overordnede politiske retningslinjer, som vil danne grundlag for dens strategi i de kommende fem år og for udarbejdelsen af dens årlige programmer for lovgivningen,

B. der henviser til, at Kommissionens forslag for perioden 2005-09 bør udgøre en reel køreplan for de fremtidige initiativer, som sætter Parlamentet i stand til at kontrollere, vurdere og bedømme de fremskridt, der gøres, og de resultater, der nås i de kommende år,

C. der henviser til, at indsættelsen af en ny Kommission er en begivenhed, der rummer et stort potentiale i den proces, der skal bringe EU's politiske prioriteringer tættere på EU-borgernes,

1. mener, at 2004-2009-Kommissionens hovedmål bør være:

i) at øge Europas sociale markedsøkonomis konkurrenceevne og dynamik på grundlag af bæredygtig udvikling,

ii) at sikre Europas samhørighed og konsolidering på grundlag af en vellykket udvidelse,

iii) at udvikle et område med frihed, sikkerhed og retfærdighed, samtidig med at borgernes grundlæggende rettigheder beskyttes,

iv) at gøre Europa til en stærkere og mere effektiv faktor i indsatsen for at skabe en sikrere og mere velstående verden,

v) forbedre de europæiske borgeres livskvalitet, og

vi) at få Europa til at fungere bedre og at bringe det tættere på borgerne;

Et mere konkurrencedygtigt og mere samhørigt Europa

2. opfordrer kommissionsformand Barroso til at fastholde og gennemføre sit hovedtilsagn om at gøre Europas øgede konkurrenceevne til den vigtigste politiske prioritet i sin mandatperiode; mener, at strukturelle økonomiske reformer er af central betydning, hvis Europa skal "sættes i arbejde", og således sikre europæiske borgere de bedste muligheder for beskæftigelse, investeringer og vækst;

3. gentager sin støtte til EU's Lissabon-strategi som den bedste måde til at opnå en konkurrencedygtig europæisk økonomi på og fastholder, at bæredygtig økonomisk udvikling skal være det ledende princip for den fremtidige politik;

4. understreger imidlertid, at Lissabon-strategien i øjeblikket er rettet mod for mange mål, som ofte konkurrerer med hinanden; opfordrer indtrængende Kommissionen til i forbindelse med Kok-rapporten og midtvejsrevisionen næste forår at investere betydelig politisk kapital i at strømline Lissabon-strategien og at koncentrere den om hovedmålet, nemlig at skabe bæredygtig vækst og beskæftigelse med en mere præcis køreplan for gennemførelsen af dens mål i de næste fem år;

5. opfordrer Kommissionen til at forfølge målsætningen om at styrke og modernisere den europæiske model og understreger den indbyrdes afhængighed mellem økonomiske, sociale og miljømæssige fremskridt;

6. påpeger, at visionerne om en stærkere økonomi og et bedre samfund er komplementære, og at Europas strategi for det 21. århundrede til fremme af konkurrenceevnen bør baseres på et højt niveau inden for almen og faglig uddannelse og forskning og på offentlige serviceydelser og infrastrukturer af høj kvalitet, social integration, bedre arbejdsvilkår, bedre ligevægt mellem arbejdsliv og familieliv og en fremtrædende rolle i verden inden for teknologi og miljøstandarder;

7. mener, at Kommissionen på baggrund af det kritiske problem med aldrende befolkninger kombineret med den stadig mere intensive internationale konkurrence bør vise en stærkere ledelsesprofil og foreslå strategier for at forbedre arbejdsmarkederne og tilskynde medlemsstaterne til at reformere pensionssystemerne;

8. mener, at der i forbindelse med EU's dagsorden for økonomiske reformer bør lægges særlig vægt på yderligere specifikke tiltag med henblik på at gennemføre det indre marked, særlig inden for energi, transport, telekommunikation og finansielle tjenesteydelser;

9. opfordrer Kommissionen til at iværksætte en politik for det indre marked, der prioriterer forbrugernes interesser og social samhørighed; mener, at der bør tilskyndes til vedtagelse af sociale og miljømæssige standarder, at der bør lægges særlig vægt på forbrugernes rettigheder, og at udviklingen af det indre marked ikke bør stride imod borgernes ret til tilgængelige forsyningspligtydelser af høj kvalitet;

10. erindrer om, at aktiv deltagelse på arbejdsmarkedet i væsentlig grad bidrager til en anstændig levestandard, regional udvikling og social samhørighed, selv om investering i uddannelse og forskning samt foranstaltninger fra regeringsside i tilfælde af alvorlige markedssvigt også spiller en afgørende rolle;

11. mener, at EU og medlemsstaterne, såfremt Europas økonomi og samfund skal blive virkelig "videnbaserede", er nødt til i højere grad at prioritere investering i viden og kvalifikationer gennem bedre uddannelse og livslang læring;

12. understreger, at samhørighed er et grundlæggende princip i traktaterne og i den kommende forfatning for Europa, som styrker forholdet mellem Europa og regionerne og fremmer den økonomiske, sociale og territoriale samhørighed; bekræfter, at de finansielle instrumenter til gennemførelse af Unionens målsætninger, herunder samhørighed, skal tildeles tilstrækkelige midler;

13. mener, at Kommissionen bør prioritere udformningen af en troværdig regionalpolitik for alle medlemsstater højere; mener, at EU's strukturfonde og Samhørighedsfond bør bidrage positivt til at mindske regionale skævheder, modernisere den europæiske økonomi og sikre regional og social samhørighed;

14. er overbevist om, at der kun kan opnås en robust og dynamisk økonomisk udvikling i EU, hvis den nye Kommissionen engagerer sig i at revidere stabilitets- og vækstpagten, således at det sikres, at den kan fungere som et stærkt bolværk mod fiskal uansvarlighed, samtidig med at den bevarer den nødvendige fleksibilitet til at sikre, at Europa maksimerer sit vækstpotentiale uden at sætte prisstabiliteten på spil;

Et område med frihed, sikkerhed og retfærdighed

15. mener, at den nationale og internationale bekæmpelse af terrorisme og organiseret kriminalitet — og de strukturer, som støtter disse fænomener — er af afgørende betydning for skabelsen af et sikrere Europa for dets borgere; mener, at Europa bør følge en stærkere fælles strategi for sikkerhed og effektiv, koordineret terrorismebekæmpelse; understreger betydningen af, at der i denne proces sikres en korrekt balance mellem hensynet til retshåndhævelse og beskyttelsen af grundlæggende frihedsrettigheder og personoplysninger;

16. mener, at Kommissionen som en hastesag bør arbejde videre på at finde klarere fælles definitioner på visse alvorlige lovovertrædelser af grænseoverskridende dimensioner — især terrorisme, narkotika- og menneskehandel, hvidvaskning af penge og cyberkriminalitet — understøttet af vedtagne regler om minimumsstraffe, hvor det er relevant;

17. opfordrer Kommissionen til i langt højere grad at prioritere, at der sikres en stærkere koordinering mellem medlemsstaternes politi, domstole og efterretningstjenester som en afgørende forudsætning for en effektiv politik på dette område; ønsker strengere foranstaltninger på EU-plan, der gør det muligt at indefryse personers udbytte og spærre deres midler, når de pågældende er involveret i terrorisme og anden alvorlig kriminalitet;

18. opfordrer Kommissionen til at forelægge yderligere forslag om styrkelse af Europol og Eurojust og samtidig sikre fuld parlamentarisk kontrol og respekt for databeskyttelsesstandarderne;

19. støtter behovet for øget klarhed omkring asylretten, for hurtigere procedurer til afgørelse af, hvilke personer der er berettiget til asyl, og for indgåelse af tilbagetagelsesaftaler med tredjelande, opfordrer til en klarere sondring mellem og en differentieret behandling af asylansøgere, økonomiske indvandrere og midlertidige flygtninge i krigstid; mener, at Kommissionen bør fremme en fælles og retfærdig asyl- og indvandringspolitik, der understøttes af en aktiv politik for indslusning og integration i samfundet; understreger behovet for mere sammenhængende og konsistente visaregler og for effektive partnerskaber med tredjelande for at nedbringe den ulovlige indvandring ved kilden;

20. understreger det vedvarende behov for at forstærke EU's ydre grænser og for oprettelse af et europæisk grænsevagtkorps;

21. opfordrer indtrængende til, at der oprettes et europæisk agentur for grundlæggende rettigheder for at sikre en effektiv kontrol med, at de respekteres;

22. anmoder Kommissionen om at træffe alle nødvendige foranstaltninger med henblik på at vedtage et passende databeskyttelsesinstrument under søjle 3, der kan garantere samme standarder som inden for andre områder af fællesskabsretten;

23. mener, at det er vigtigt at fortsætte den integrerede strategi på grundlag af fællesskabsmetoden inden for området retlige og indre anliggender som skitseret i Tampere- og Haag-programmerne;

Et stærkere Europa i en mere sikker verden

24. mener, at det ud fra ønsket om velstand og fred er vigtigt, at Europa bruger de kommende fem år til at fremme stabiliteten i sine nabolande, fremme demokrati, menneskerettigheder og god regeringsskik i hele verden, styrke international frihandel og fremme bæredygtig udvikling; mener, at fremme af regional stabilitet og demokrati er en særlig merværdi, som EU ofte med gode resultater kan tilbyde det internationale samfund; mener, at der i denne sammenhæng bør gøres en indsats for at skabe større sammenhæng og enhed i Unionens eksterne aktioner;

25. tillægger de nyligt lancerede politikker for naboskab og et bredere Europa stor betydning og mener, at disse nye politikker kan blive stærke redskaber til at fremme stabilitet, velstand, menneskerettigheder, demokrati, god forvaltningsskik og retsstatsprincippet i Europa og dets umiddelbare nabolande, herunder Middelhavslandene; mener, at der også skal sættes nyt skub i disse politikkers nordlige dimension;

26. bekræfter sin støtte til en fortsat udvidelse af Unionen i overensstemmelse med de principper, der er fastlagt i traktaterne og Det Europæiske Råds afgørelser; understreger de enkelte kandidatlandes fortjenstfulde indsats for at opfylde betingelserne for medlemskab;

27. bekræfter atter, at multilateralisme fortsat er den bedste måde til at afsløre og imødegå trusler og opnå global fred og sikkerhed og ikke mindst til at bekæmpe klimaændringer; opfordrer derfor indtrængende EU til fortsat at støtte oprettelse og iværksættelse af multilaterale instrumenter inden for rammerne af FN;

28. mener, at Kommissionen bør fortsætte med at omforme EU's udviklingspolitik som et redskab til dels at fremme demokrati, menneskerettigheder og god regeringsskik i mindre gunstigt stillede lande og dels at opnå økonomiske fremskridt, bæredygtig udvikling, herunder Millennium-udviklingsmålene, som led i en proces, der understøttes af, at der i højere grad knyttes betingelser til bistanden, og at bistandsprogrammerne gøres mere sammenhængende og decentraliserede; mener, at EU og medlemsstaterne bør sigte mod en forhøjelse af den samlede udviklingsbistand, således at den i 2015 udgør 0,7 % af BNP;

29. opfordrer de transatlantiske partnere til aktivt at støtte og styrke de internationale institutioner, at bekræfte værdien af folkeretten og at samarbejde om at fastsætte en fælles dagsorden for reform, navnlig af FN og Bretton Woods-institutionerne, for at styrke deres effektivitet, troværdighed og demokratiske legitimitet;

30. opfordrer Kommissionen til at styrke og tilpasse strategierne for partnerskabssamarbejde med verdens nuværende store globale aktører, navnlig USA, som Kommissionen bør skabe betingelser for et tættere samarbejde med, især inden for følgende områder:

- bekæmpelse af terrorisme og navnlig årsagerne hertil ved at arbejde for en retfærdig globalisering, der respekterer menneskerettighederne og demokratiet og fremmer en bæredygtig udvikling,

- revitalisering af fredsprocessen i Mellemøsten med henblik på at sikre anerkendelse af en levedygtig palæstinensisk stat og garanti for Israels sikkerhed,

- vellykket iværksættelse af den nye Doha-udviklingsrunde, idet enhver fiasko kan få alvorlige følger for det multilaterale frihandelssystems fremtidige troværdighed,

- fjernelse af de tilbageværende hindringer for transatlantisk handel og investeringer på grundlag af et fælles tilsagn på EU-USA-topmødet i 2005 om at gennemføre det transatlantiske marked senest i 2015;

Bedre livskvalitet

31. opfordrer Kommissionen til som led i den interne politik at arbejde for at øge Europas livskvaliteten i Europa ved hjælp af politikker, som er udformet til

- at gøre borgerne i stand til at drage fuld nytte af deres mulighed for frit at arbejde, studere og rejse inden for EU,

- at opbygge et samfund, hvor alle borgere har lige rettigheder, hvor handicappedes rettigheder og frihedsrettigheder respekteres, og hvor fattigdommen mindskes,

- at forbedre luftkvaliteten i vore byer og vandkvaliteten i vore floder og ved vore kyster,

- at forbedre fødevaresikkerheden og andre former for beskyttelse af forbrugerne,

- at fremme en mere effektiv energianvendelse baseret på selvforsyning, understøttet af transeuropæiske energinet og større forsyningssikkerhed

- at føre en aktiv transportpolitik, der bygger på en afbalanceret liberalisering af markederne, forbedring af infrastrukturforbindelserne og fortsat fremme af sikkerheden,

- at fremme bæredygtigt landbrug og fiskeri, beskytte vore landskaber, floder og have samt puste nyt liv i land- og kystområder;

32. opfordrer indtrængende Kommissionen til at øge sine bestræbelser på navnlig at sikre en global indsats med hensyn til klimaændringer og at gå over til Kyoto-protokollens fase II og samtidig undersøge nye metoder til udvikling af markedsmekanismer med henblik på at løse dette og andre miljøspørgsmål;

33. opfordrer Kommissionen til bakke op om de betydelige fremskridt, der allerede er gjort for at reformere den fælles landbrugspolitik, og hvis virkning er og bør være at gøre denne politik mere åben, effektiv, decentraliseret, markedslydhør samt forbruger- og miljøvenlig; opfordrer indtrængende til en fortsat parallel reform af den fælles fiskeripolitik, bl.a. oprettelse af en europæisk fiskerifond;

Et Europa, der fungerer bedre og er tættere på borgerne

34. opfordrer Kommissionen til at komme med innovative idéer med henblik på at give begrebet unionsborger større indhold, således at Europa giver almindelige mennesker synlige fordele i deres dagligdag;

35. opfordrer Kommissionen til at intensivere arbejdet for at sikre bedre lovgivning med henblik på

i) at forenkle og reducere omfanget af den eksisterende lovgivning,

ii) at sikre, at der anvendes ensartede principper ved udarbejdelsen af ny lovgivning, og

iii) at sørge for fælles procedurer EU-institutionerne imellem vedrørende forudgående vurdering af de sandsynlige følgevirkninger af alle væsentlige lovgivningsforslag;

36. mener, at EU bør fokusere mere end tidligere på en effektiv gennemførelse af den eksisterende lovgivning; opfordrer Kommissionen til at tage hurtigere og mere konsekvente skridt til at sikre en korrekt gennemførelse og håndhævelse af EU-lovgivningen i medlemsstaterne med en mere proaktiv retsforfølgelse for alvorlige forseelser;

37. mener, at Kommissionen bør revidere sine forslag til finansielle overslag for perioden efter 2006, således at de afspejler den nye Kommissions prioriteringer (i overensstemmelse med denne beslutning) og gælder for en finansieringsperiode, der svarer til varigheden af Parlamentets og Kommissionens mandater;

38. understreger behovet for, at Kommissionen fortsætter sine interne reformbestræbelser med henblik på at gøre sin administration til et internationalt embedsværk i verdensklasse, som anvender moderne ledelsespraksis og står for fuld åbenhed og ansvarlighed i forbindelse med anvendelsen af offentlige midler;

39. kræver, at de særlige tilsagn, som blev givet under høringerne af de indstillede kommissærer om mulige interessekonflikter overholdes, og at de indgår i enhver ny adfærdskodeks mellem Parlamentet og Kommissionen;

40. understreger, at Kommissionen spiller en vigtig rolle i kommunikationen med borgerne, når disse skal forstå, hvorfor Europa gør en forskel, og hvad Europa prøver på at opnå; mener, at Kommissionen som en hastesag bør udforme en passende kommunikations- og kampagnestrategi, der forklarer Europas borgere den nye forfatning på en så klar, ærlig og forståelig måde som muligt;

***

41. pålægger sin formand at sende denne beslutning til Rådet og Kommissionen.

[1] "Vedtagne tekster", P6_TA(2004)0064.

[2] "Vedtagne tekster", P6_TA(2004)0063.

--------------------------------------------------